Brasilië skok Georgiërs tuis in SomerbekerBrasilië het vir ʼn eersterangse skok gesorg deur ʼn Georgiese Vyftiental Saterdag in die toernooi om die Somerbeker in Tbilisi, Georgië, te verslaan. Die Tupis het ʼn strawwe kragmeting met 20-18 gewen (rustyd 13-15). Die Franse klub Racing 92 het die toernooi gewen deur ʼn Argentynse Vyftiental in nóg ʼn taai botsing met 14-8 onder te sit (rustyd 7-3). Die Argentyne het albei hul wedstryde verloor. Die Georgiese Rugbyunie (GRU) het die toernooi gereël om sy breër spelerspoel met die oog op aanstaande jaar se toernooi om die Rugbywêreldbeker (RWB) te help ontwikkel. Sy nederlaag aan die hand van die onbesonge Brasilië moet as ʼn groot skok kom vir ʼn span wat jare lank al, ná die Sesnasielande, die beste in Europa is. Die Tupis het die afgelope klompie jare verras met seges oor lande soos Amerika, Kanada, Portugal en België, en het ook al ʼn Argentynse Vyftiental laat tuimel. Hulle klop deesdae gereeld ʼn land soos Chili, met ʼn veel ouer rugbytradisie. Brasilië is een van die lande wat Wêreldrugby (WR) vir versnelde ontwikkeling geoormerk het.